Den øverste chef for skat, Jesper Rønnow Simonsen, fritstilles med øjeblikkelig virkning.

Det erfarer DR Nyheder, og Dansk Folkepartis skatteordfører, Dennis Flydtkjær, bekræfter:

- Jeg synes, det er en fornuftig disposition, Skatteministeren har taget; at man fritstiller Skats direktør. Både på baggrund af de mange skandaler, vi har set på det sidste, men også fordi der er behov for nye friske kræfter, siger han til DR Nyheder.

Man konstituerer i stedet den nuværende direktør for kundeservice, Merete Agergaard.

Det sker blot få dage efter, at Skat afslørede, at svindlen med udbytteskat var 12,3 milliarder kroner, og ikke blot 9,1 milliarder som hidtil antaget.

Læs også : Svaneborg: Bunden er faldet ud af Skat

I lang tid er det blevet kritiseret, at Jesper Rønnow Simonsen fik lov til at blive på posten som øverste direktør, mens fem andre chefer i myndigheden blev hjemsendt.

Jesper Rønnow Simonsen var således den overordnede chef for både udbetalings-, kontrol- og overvågningsområdet, som alle har modtaget kritik fra revisionen.